Oстани код куће

Свако време носи своје бреме. Ово време које тренутно носимо је теже него што смо могли да замислимо.

Ових дана, могу рећи и недеља, долазе до изражаја многе наше врлине али и мане. Живимо неким сасвим другачијим животом. Овај вирус, ова болест хара целим светом. Сва пажња је усмерена на одржавање здравља и очување живота многих болесних, али и наших најстаријих који су и најугроженији. Добри људи нежног срца, наши волонтери, међу њима и моји вршњаци широм земље, несебично помажу људима који не смеју да излазе из својих кућа. Да не говорим о нашим изузетно храбрим докторима, који дан и ноћ брину и лече болесне, они који су на првој линији одбране од овог невидљивог непријатеља. То су те врлине које су сада, у правом тренутку, испливале на површину. Човекољубље, несебичност, истрајност, храброст. Наравно, како каже наш народ, у сваком житу има и кукоља. Савети и препоруке неки и не поштују. Не брину о себи а ни о другима. Због таквих људи, ми остали седимо код својих кућа и због таквих људи нам је ограничено кретање. Та себичност на жалост, многе је коштала живота. Човек почне да цени нешто тек када то нешто изгуби. Људи, познати и непознати, цените свој и туђи живот, само један живот имамо, погледајте у небо кроз своје прозоре, погледајте птице и лептире, погледајте цвеће. Зелену траву, и олистало дрвеће. Све нас то чека када се ова епизода заврши. Чекају нас шеталишта, купалишта, драги пријатељи. Све нам је то на дохват руке, само мало стрпљења.

Велико је ово искушење за све нас. И није време тешко него смо ми слаби. Порадимо на себи, преиспитајмо себе, имамо прилику да се променимо и размислимо о свему. Шта су наши приоритети? Здрав човек има сто жеља а болестан само једну! Зато људи љубите ближњег свог као себе самог и останите код куће!

Дуња Антић VII3